Άνθρωπος στο Φεγγάρι (ταινία)

Το ***Άνθρωπος στο Φεγγάρι*** (αγγλικά: *Man on the Moon*) είναι μια βιογραφική τραγικοκωμωδία του 1999 για τον Αμερικανό καλλιτέχνη Άντι Κάουφμαν, με πρωταγωνιστή τον Τζιμ Κάρεϊ στον ρόλο του Κάουφμαν. Η ταινία σκηνοθετήθηκε από τον Μίλος Φόρμαν και πρωταγωνιστούν επίσης οι Ντάνι Ντε Βίτο, Κόρτνεϊ Λαβ και Πολ Τζιαμάτι.

Η ιστορία παρακολουθεί τα βήματα του Κάουφμαν ξεκινόντας από την παιδική του ηλικία μέχρι τα κωμικά κλαμπ και τις τηλεοπτικές εμφανίσεις που τον έκαναν διάσημο, συμπεριλαμβανομένων των αξέχαστων εμφανίσεών του στο *[[Saturday Night Live]]*, στο *[[Late Night with David Letterman]]* και στο *[[Fridays (τηλεοπτική σειρά)|Fridays]]*, και του ρόλου του ως Λάτκα Γκράβας στην κωμική σειρά *[[Taxi (τηλεοπτική σειρά)|Taxi]]*, που από την μία πλευρά ήταν δημοφιλής στους θεατές, αλλά από την άλλη αναστάτωσε τους συμπρωταγωνιστές του Κάουφμαν (ο Ντε Βίτο, που ήταν επίσης συμπαραγωγός της ταινίας, συμπρωταγωνίστησε με τον πραγματικό Κάουφμαν στη σειρά). Η ταινία προσέχει ιδιαίτερα τα διάφορα εσωτερικά αστεία, τις απάτες, τις προσποιήσεις και τα γεγονότα για τα οποία ο Κάουφμαν ήταν γνωστός, με πιο σημαντική τη μακροχρόνια «διαμάχη» του με τον παλαιστή Τζέρι «Βασιλιά» Λόουλερ και την απεικόνιση του χαρακτήρα του άσεμνου τραγουδιστή Τόνι Κλίφτον.

Κυκλοφόρησε στις 22 Δεκεμβρίου 1999 στις Ηνωμένες Πολιτείες και στις 5 Μαΐου του 2000 στο Ηνωμένο Βασίλειο από την Universal Pictures και από την Warner Bros. Pictures σε ορισμένες αγορές. Αν και η ταινία δεν σημείωσε εμπορική επιτυχία και έλαβε ανάμεικτες κριτικές, ο Κάρεϊ έλαβε διθυραμβικές κριτικές για την ερμηνεία του και κέρδισε μια Χρυσή Σφαίρα, τη δεύτερη στη σειρά μετά από αυτήν για το *[[Ζωντανή Μετάδοση: The Truman Show]]*. Η νίκη του ήρθε στην κατηγορία Μιούζικαλ ή Κωμωδίας.

Το ντοκιμαντέρ *[[Τζιμ και Άντι]]* κυκλοφόρησε το 2017 και καταγράφει την ερμηνεία του Κάρεϊ ως Κάουφμαν στην ταινία, μια ερμηνεία που διατήρησε κατά τη διάρκεια μεγάλου μέρους της παραγωγής της ταινίας.

Αν και ο Κάρεϊ επαινέθηκε για την ερμηνεία του, η ταινία σημείωσε αποτυχία στο box office, βάζοντας τέλος στο σερί οκτώ συνεχόμενων πρωταγωνιστικών ρόλων του σε επιτυχημένες ταινίες. 

## Πλοκή
Ο Άντι Κάουφμαν είναι ένας επίδοξος καλλιτέχνης, του οποίου η ερμηνεία αποτυγχάνει στα νυχτερινά κέντρα επειδή, ενώ το κοινό θέλει κωμωδία, τραγουδάει το τραγούδι τίτλων του Mighty Mouse και αρνείται να πει συμβατικά αστεία. Καθώς το κοινό αρχίζει να πιστεύει ότι ο Κάουφμαν μπορεί είναι ατάλαντος, ο προηγουμένως δειλός χαρακτήρας του, ο «ξένος άντρας», φοράει ένα σακάκι με στρας και κάνει μια ακριβή μίμηση του Έλβις. Το κοινό ξεσπά σε θερμά χειροκροτήματα, συνειδητοποιώντας ότι ο Κάουφμαν τους είχε ξεγελάσει.

Λίγο αφότου ξεγέλασε το κοινό στο *Saturday Night Live*, ο Κάουφμαν τραβάει την προσοχή του ατζέντη ταλέντων Τζορτζ Σαπίρο, που τον υπογράφει ως πελάτη και του εξασφαλίζει μια τηλεοπτική σειρά, το *Taxi*, κάτι που απογοητεύει πολύ τον Κάουφμαν, καθώς δεν του αρέσουν οι κωμωδίες καταστάσεων. Εξαιτίας των χρημάτων, της προβολής και της υπόσχεσης ότι μπορεί να έχει ένα δικό του τηλεοπτικό αφιέρωμα, ο Κάουφμαν δέχεται τον ρόλο, μετατρέποντας τον ξένο άντρα του σε ένα μηχανικό ονόματι Λάτκα Γκράβας. Κρυφά, μισεί να κάνει την εκπομπή και θέλει να παραιτηθεί.

Καλεσμένος να παρακολουθήσει ένα διαφορετικό νούμερο σε ένα νυχτερινό κέντρο διασκέδασης, ο Σαπίρο γίνεται μάρτυρας μιας παράστασης του τραγουδιστή της lounge σκηνής Τόνι Κλίφτον, που ο Κάουφμαν θέλει να έχει ως guest star στο *Taxi*. Στα παρασκήνια, όταν συναντά τον Σαπίρο αυτοπροσώπως, ο Κλίφτον βγάζει τα γυαλιά ηλίου του και αποκαλύπτει ότι στην πραγματικότητα είναι ο Κάουφμαν. Ο Κλίφτον είναι ένας «κακός χαρακτήρας» που δημιουργήθηκε από τον Κάουφμαν και τον δημιουργικό του συνεργάτη, Μπομπ Ζμούντα. Για άλλη μια φορά, το αστείο είναι στο κοινό.

Η φήμη του Κάουφμαν αυξάνεται με τις εμφανίσεις του στο *Saturday Night Live*, αλλά αντιμετωπίζει προβλήματα με τη νεοαποκτηθείσα φήμη του. Όταν κάνει ζωντανές εμφανίσεις, το κοινό αντιπαθεί την ασυνήθιστη αντιχιουμοριστική του διάθεση και απαιτεί να υποδύεται τον Λάτκα. Κατά την διάρκεια μιας παράστασης, με σκόπιμο τρόπο προκαλεί αντιδράσεις στους παρευρισκόμενους απαγγέλλοντας τον *[[Ο υπέροχος Γκάτσμπυ|Υπέροχο Γκάτσμπυ]]* από την αρχή μέχρι το τέλος. Ο Κάουφμαν εμφανίζεται στο πλατό του *Taxi* ως Κλίφτον και συνεχίζει να προκαλεί χάος μέχρι το σημείο που απομακρύνεται από το πλατό. Αναφέρει στον Σαπίρο ότι ποτέ δεν ξέρει ακριβώς πώς να διασκεδάσει ένα κοινό «εκτός αν προσποιηθεί τον θάνατό του ή βάλει φωτιά στο θέατρο».

Ο Κάουφμαν αποφασίζει να γίνει επαγγελματίας παλαιστής — αλλά για να τονίσει την οπτική γωνία του «κακού», παλεύει μόνο με γυναίκες (προσληφθείσες ηθοποιούς) και στη συνέχεια τις επιπλήττει αφού τις κερδίσει, ανακηρύσσοντας τον εαυτό του «Πρωταθλητή Πάλης Μεταξύ των Φύλων». Ερωτεύεται μια γυναίκα που παλεύει, τη Λιν Μάργκουλις, με την οποία αρχίζει να βγαίνει. Τα προβλήματα στη δουλειά επιδεινώνονται, όταν κατά τη διάρκεια μιας εμφάνισης στην ζωντανή τηλεοπτική κωμική εκπομπή *Fridays* του ABC, ο Κάουφμαν αρνείται να πει τις ατάκες του.

Ο Κάουφμαν τσακώνεται δημοσίως με τον Τζέρι Λόλερ, έναν επαγγελματία παλαιστή τον οποίο προκαλεί σε έναν «πραγματικό αγώνα πάλης», κάτι που ο Κάουφμαν δέχεται. Ο Λόλερ υπερνικά και φαίνεται να τραυματίζει σοβαρά τον Κάουφμαν. Ο Λόλερ και ο τραυματισμένος Κάουφμαν (ο οποίος φοράει νάρθηκα στον λαιμό) εμφανίζονται στο *[[Late Night with David Letterman]]* του NBC, φαινομενικά για να κηρύξουν εκεχειρία, αλλά αντί για αυτό, η διαμάχη τους κλιμακώνεται και ανταλλάσσουν προσβολές πριν την εμπλοκή τους σε έναν ακόμη καβγά. Ο Κάουφμαν πληρώνει το τίμημα όταν τον απολύουν από το *SNL* μετά από ψηφοφορία ανάμεσα στα μέλη του κοινού, κουρασμένα και βαριεστημένα από τις γελοιότητες του στην πάλη. Ο Σαπίρο συμβουλεύει τον Κάουφμαν και τον Λόλερ, που είναι στην πραγματικότητα καλοί φίλοι και έχουν σκηνοθετήσει τη διαμάχη τους ως αστείο, ότι δεν πρέπει ποτέ ξανά να συνεργαστούν μαζί. Ο Σαπίρο αργότερα παίρνει τηλέφωνο τον Κάουφμαν για να τον ενημερώσει ότι το *Taxi* έχει ακυρωθεί, αν και ο Κάουφμαν δεν ενοχλείται καθόλου.

Αφού εμφανίστηκε σε ένα κωμικό κλαμπ, ο Κάουφμαν συναντά τους Λιν, Ζμούντα και Σαπίρο για να τους αποκαλύψει ότι έχει διαγνωστεί με μια σπάνια μορφή καρκίνου του πνεύμονα και ότι μπορεί να πεθάνει σύντομα. Αρχικά, είναι αβέβαιοι αν θα έπρεπε να το πιστέψουν αυτό, νομίζοντας ότι θα μπορούσε να είναι ένα ακόμη κόλπο του Κάουφμαν, με τον Ζμούντα να πιστεύει στην πραγματικότητα ότι ένας ψεύτικος θάνατος θα ήταν μια φανταστική φάρσα. Με λίγο χρόνο ζωής να του απομένει, ο Κάουφμαν κανονίζει μια κράτηση στο Κάρνεγκι Χολ, την αίθουσα των ονείρων του. Η παράσταση σημειώνει επιτυχία, με αποκορύφωμα τον Κάουφμαν να προσκαλεί όλο το κοινό έξω για γάλα και μπισκότα. Με την επιδείνωση της υγείας του, ο απελπισμένος Κάουφμαν πηγαίνει στις Φιλιππίνες για να αναζητήσει ένα ιατρικό θαύμα μέσω ψυχικής χειρουργικής επέμβασης, μόνο και μόνο για να διαπιστώσει πως αποτελεί μια απάτη, γελώντας με την ειρωνεία. Πεθαίνει λίγο αργότερα. Στην κηδεία του Κάουφμαν, οι αγαπημένοι του τραγουδούν μαζί με το "This Friendly World" μαζί με ένα βίντεο του Κάουφμαν.

Ένα χρόνο μετά, το 1985, ο Τόνι Κλίφτον εμφανίζεται στο αφιέρωμα στον Κάουφμαν στην κεντρική σκηνή του The Comedy Store, ερμηνεύοντας το "I Will Survive", ενώ ο Ζμούντα (ο οποίος συχνά ερμήνευε τον Κλίφτον σε παραστάσεις όπου ο Κάουφμαν εμφανιζόταν ως ο εαυτός του) παρακολουθεί από το κοινό.

## Διανομή ρόλων

* Τζιμ Κάρεϊ ως Άντι Κάουφμαν / Τόνι Κλίφτον / Λάτκα Γκράβας
* Ντάνι Ντε Βίτο ως Τζορτζ Σαπίρο
* Κόρτνεϊ Λαβ ως Λιν Μαργκούλιες
* Πολ Τζιαμάτι ως Μπομπ Ζμούντα / Τόνι Κλίφτον
* Βίνσεντ Σκιαβέλι ως Στέλεχος ABC Μέιναρντ Σμιθ
* Πίτερ Μπόνερζ ως Παραγωγός TAXI Εντ Βέινμπεργκερ
* Τζέρι Λόουλερ ως ο εαυτός του
* Γκέρι Μπέκερ ως Στάνλεϊ Κάουφμαν
* Λέσλι Λάις ως Τζάνις Κάουφμαν
* Τζορτζ Σαπίρο ως Κύριος Μπέσερμαν
* Ρίτσαρντ Μπέλζερ ως ο εαυτός του
* Πάτον Όσβαλτ ως Τύπος με Μπλε Κολάρο
* Μέλανι Βέσεϊ ως Κάρολ Κάουφμαν
** Μπρίτανι Κολόνα ως νέα Κάρολ Κάουφμαν, η Κολόνα είναι εγγονή του Άντι Κάουφμαν
* Μάικλ Κέλι ως Μάικλ Κάουφμαν
* Μάικλ Βιλάνι ως Μερβ Γκρίφιν
* Μπομπ Ζμούντα ως Τζακ Μπερνς
* Τρέισι Γουόλτερ ως Εκδότης *National Enquirer*

Αρκετά μέλη που συμμετείχαν στο *Taxi*, συμπεριλαμβανομένων των Μαριλού Χένερ, Τζουντ Χιρς, Κρίστοφερ Λόιντ, Κάρολ Κέιν και Τζεφ Κόναγουεϊ  κάνουν κάποιες εμφανίσεις, υποδυόμενοι τους εαυτούς τους. Ο Ντάνι Ντε Βίτο, ο οποίος ήταν επίσης στο καστ του *Taxi*, συμπρωταγωνίστησε στην ταινία, αλλά δεν εμφανίστηκε ως ο εαυτός του.  

Πολλοί από τους φίλους και συμπρωταγωνιστές του Κάουφμαν στην πραγματική ζωή εμφανίζονται επίσης στην ταινία (αν και δεν υποδύονται όλοι τον εαυτό τους), συμπεριλαμβανομένων των Ζμούντα, Σαπίρο, Μάργκουλιες, Ντέιβιντ Λέτερμαν, Πολ Σάφερ, του επαγγελματία παλαιστή Τζέρι Λόουλερ, των εκφωνητών πάλης Τζιμ Ρος και Λανς Ράσελ, του ιδρυτή του *[[The Improv]]*, Μπαντ Φρίντμαν, του δημιουργού του *Saturday Night Live*, Λορν Μάικλς, και των ηθοποιών Βίνσεντ Σκιαβέλι και Τσαντ Γουίτσον.  Τον Μάικλ Ρίτσαρντς υποδύεται ο Νορμ ΜακΝτόναλντ σε μια αναπαράσταση του σκετς της εκπομπής *Fridays*.  Η αυτοβιογραφία του Τζέρι Λόουλερ, *It's Good to be the King...* *sometimes*, ο παλαιστής του WCW, Γκλεν Γκιλμπέρτι, πιο γνωστός στους οπαδούς της πάλης ως Disco Inferno, αναφέρει πως ο τελευταίος εξετάστηκε για τον ρόλο του Λόουλερ.

Μεταξύ αυτών που πέρασαν από ακρόαση για τον ρόλο του Άντι Κάουφμαν ήταν οι Κέβιν Σπέισι, Έντουαρντ Νόρτον, Νίκολας Κέιτζ, Τζον Κιούζακ και Χανκ Αζάρια. 

## Παραγωγή
Το *Άνθρωπος στο Φεγγάρι* γυρίστηκε στο Λος Άντζελες τον χειμώνα του 1998.  Η παραγωγή της ταινίας είναι αξιοσημείωτη για την άκαμπτη μέθοδο υποκριτικής του Κάρεϊ, ο οποίος παρέμεινε στον χαρακτήρα του Κάουφμαν τόσο εντός όσο και εκτός πλατό σε όλη τη διάρκεια της παραγωγής. Η προσήλωση του Κάρεϊ στον ρόλο έφτασε σε σημείο στο οποίο ανέπτυξε εκτός σεναρίου τικ και συνήθειες οι οποίες ήταν προηγουμένως χαρακτηριστικές του Κάουφμαν. Μεταξύ άλλων παραδειγμάτων, η Κόρτνεϊ Λαβ σημείωσε πώς ο Κάρεϊ γέμιζε τα ρούχα του με τυρί Λίμπουργκερ στο πλατό όταν υποδυόταν τον Τόνι Κλίφτον, χαρακτήρα του Κάουφμαν στην ταινία, κάτι το οποίο ο Κάουφμαν είχε κάνει στις δικές του ερμηνείες του χαρακτήρα. 

Ένα ντοκιμαντέρ, με τίτλο *[[Τζιμ και Άντι]]*, κυκλοφόρησε τον Νοέμβριο του 2017. Χρησιμοποιώντας πλάνα από τα παρασκήνια, το ντοκιμαντέρ καλύπτει την παραγωγή της ταινίας *Άνθρωπος στο Φεγγάρι* δίνοντας ιδιαίτερη έμφαση στην υπερβολικά απαιτητική μέθοδο του Κάρεϊ - την ερμηνεία του ως Κάουφμαν.

## Μουσική υπόκρουση

Το soundtrack της ταινίας γράφτηκε από το rock συγκρότημα REM, του οποίου το τραγούδι "Man on the Moon" του 1992 (αρχικά γραμμένο προς τιμήν του Κάουφμαν) έδωσε στην ταινία τον τίτλο της. Το soundtrack περιελάμβανε επίσης το υποψήφιο για Grammy τραγούδι "The Great Beyond", που παραμένει το single του συγκροτήματος με τις υψηλότερες επιδόσεις στα charts στο Ηνωμένο Βασίλειο. 

## Ιστορική ακρίβεια
Η ταινία αλλάζει μερικά πράγματα στην ιστορία της ζωής του Κάουφμαν. Όπως εξηγεί ο Κάουφμαν (που υποδύεται από τον Κάρεϊ) στον πρόλογο της ταινίας, «Όλα τα πιο σημαντικά πράγματα στη ζωή μου αλλάζουν και αναμειγνύονται για δραματικούς σκοπούς».

Η διάσημη παράσταση «γάλα και μπισκότα» στο Κάρνεγκι Χολ, που παρουσιάζεται στην ταινία ως μία από τις τελευταίες του εμφανίσεις μετά τη διάγνωση καρκίνου, είχε στην πραγματικότητα λάβει χώρα το 1979, πέντε χρόνια πριν από τον θάνατο του Κάουφμαν και πολύ πριν από τη διάγνωσή του. Επιπλέον, η ταινία είναι σκόπιμα ασαφής σχετικά με το αν ο Κάουφμαν πέθανε όντως ή αν είναι μία φάρσα, όπως πιστεύεται από μερικούς θαυμαστές. 

Η ταινία υπονοεί ότι η Κάρολ Κέιν ήταν μέλος του καστ του *Taxi* κατά τη διάρκεια της πρώτης σεζόν της σειράς, που στην πραγματική ζωή ήταν την περίοδο 1978-79. Στην πραγματικότητα, η Κέιν έκανε την πρώτη της εμφάνιση στη σειρά στο επεισόδιο "Guess Who's Coming for Brefnish", που προβλήθηκε για πρώτη φορά στο ABC τον Ιανουάριο του 1980 στην δεύτερη σεζόν της σειράς.  Η ταινία υπονοεί ότι το *Taxi* ακυρώθηκε μόνο μία φορά. Παρόλα αυτά, η σειρά συνεχίστηκε για μία ακόμη σεζόν στο NBC.

Άλλες ανακρίβειες περιλαμβάνουν σκηνές οι οποίες υποτίθεται ότι προέρχονται από το *SNL*, συγκεκριμένα τον παρουσιαστή του πρώτου επεισοδίου, που απεικονίζεται ως ο Ρίτσαρντ Μπέλζερ αλλά στην πραγματική ζωή ήταν ο Τζορτζ Κάρλι . Ο Μπέλζερ αναφέρεται επίσης λανθασμένα στην εκπομπή ως "Saturday Night Live" στην σκηνή, αλλά αυτός ο τίτλος δεν είχε υιοθετηθεί πριν από τη δεύτερη σεζόν.  Το τμήμα με το Mighty Mouse παρατείνει επίσης το «νεκρό χρόνο» πριν ξεκινήσει η αναπαραγωγή του δίσκου (στην πραγματικότητα σταμάτησε μόνο λίγα δευτερόλεπτα). Η σκηνή όπου ο Λορν Μάικλς ζητά από το κοινό να ψηφίσει τον Κάουφμαν για να φύγει από την εκπομπή συνέβη το 1982, δύο χρόνια αφότου ο Μάικλς έφυγε από την εκπομπή ως εκτελεστικός παραγωγός και ανέλαβε ο Ντικ Έμπερσολ. 

Αφού κυκλοφόρησε, η ταινία δέχτηκε κριτική για διάφορα γεγονότα στη ζωή του Κάουφμαν τα οποία δεν συμπεριλήφθηκαν. Ο Μαξ Άλαν Κόλινς πίστευε ότι οι δημιουργοί της ταινίας δεν κατάλαβαν τον Κάουφμαν και ότι η ταινία «δεν αποδίδει στον Κάουφμαν την αναγνώριση της ιδιοφυΐας του, ότι είχε πλήρη πνευματική κατανόηση του τι έκανε και ένστικτα σόουμαν για το πώς να παίξει ένα κοινό».  Ανάμεσα σε αυτούς τους κριτικούς βρίσκονταν και ο πατέρας του Κάουφμαν, ο Στάνλεϊ, που δυσαρεστήθηκε για το γεγονός ότι απεικονίστηκαν ελάχιστα από τα πρώτα χρόνια της ζωής του Άντι (πριν από την σόου μπίζνες) και την πρώιμη καριέρα του. 

Ο Σαμ Σάιμον, ο οποίος ήταν ο σεναριογράφος της 5ης σεζόν του *Taxi*, δήλωσε σε μια συνέντευξη του 2013 με τον Μαρκ Μάρον για το podcast *[[WTF with Marc Maron]]* ότι η απεικόνιση του Άντι ήταν «παντελώς μια μυθοπλασία», ότι ο Κάουφμαν ήταν «εντελώς επαγγελματίας» και ότι «σας είπε ότι ο Τόνι Κλίφτον ήταν αυτός». Ο Σάιμον είπε επίσης ότι οι πηγές για αυτές τις ιστορίες προέρχονταν κυρίως από τον Μπομπ Ζμούντα και «λίγο από τον τύπο και λίγη δημοσιότητα», όμως παραδέχτηκε ότι ο Κάουφμαν θα «αγαπούσε» την εκδοχή των γεγονότων του Ζμούντα. Μέχρι το 2020, η περιστασιακή ηθοποιός του *Taxi*, Κάρολ Κέιν, ήταν το μόνο μέλος του καστ του *Taxi* το οποίο παραδέχτηκε ότι παρευρέθηκε στην κηδεία του. 

## Υποδοχή
Στον ιστότοπο συγκέντρωσης κριτικών Rotten Tomatoes η ταινία έχει ποσοστό αποδοχής 64%, με βάση 122 κριτικές, οι οποίες έχουν μέσο όρο 6,2 στα 10. Το Metacritic, που χρησιμοποιεί σταθμισμένο μέσο όρο, έδωσε στην ταινία σκορ 58 από τα 100, βασισμένο σε 34 κριτικές, δείχνοντας «ανάμεικτες ή μέτριες». Τα κοινά που ερωτήθηκαν από το CinemaScore έδωσε στην ταινία μέση βαθμολογία "B−" σε κλίμακα από το A+ μέχρι το F.

Ο Ρότζερ Ίμπερτ, έδωσε στην ταινία τρία και μισό αστέρια στα τέσσερα, γράφονυας για τους *[[Chicago Sun-Times|Chicago Sun Times]]*:

Το *Άνθρωπος στο Φεγγάρι* έβαλε τέλος σε μια σειρά ταινιών όπου πρωταγωνιστούσε ο Τζιμ Κάρεϊ, που είχαν πολύ επιτυχημένα Σαββατοκύριακα πρεμιέρας και απέφεραν μόλις 47 εκατομμύρια δολάρια έναντι προϋπολογισμού 52 εκατομμυρίων δολαρίων.  Αν και η ταινία έλαβε ανάμεικτες κριτικές από τους κριτικούς, επαίνεσαν σχεδόν όλες τους την ερμηνεία του Άντι Κάουφμαν από τον Κάρεϊ. Ο Κάρεϊ κέρδισε Χρυσή Σφαίρα για την ερμηνεία του και η ταινία ήταν επίσης υποψήφια για το βραβείο Καλύτερου Μιούζικαλ ή Κωμωδίας. 

## Παραπομπές

## Εξωτερικοί σύνδεσμοι

* 
* 
* 
* 
* 
* ''Man on the Moon'' στο Metacritic 

Κατηγορία:Βρετανικές ταινίες της δεκαετίας 1990
Κατηγορία:Αμερικανικές ταινίες της δεκαετίας 1990
Κατηγορία:Ταινίες παραγωγής Warner Bros.
Κατηγορία:Ταινίες παραγωγής Universal Pictures
Κατηγορία:R.E.M.
Κατηγορία:Ταινίες γυρισμένες στο Λος Άντζελες
Κατηγορία:Ταινίες με ηθοποιό που κέρδισε Χρυσή Σφαίρα Α΄ Ανδρικού Ρόλου (Κωμωδία ή Μιούζικαλ)
Κατηγορία:Ταινίες σε σκηνοθεσία Μίλος Φόρμαν
Κατηγορία:Βρετανικές δραματικές κωμικές ταινίες
Κατηγορία:Αμερικανικές δραματικές κωμικές ταινίες
Κατηγορία:Ταινίες του 1999